L’Udin al piert ancje in Cope Italie. Dopo dai cuatri papins cjapâts in cjase domenie cuintri dal Inter, la scuadre di balon furlane si ripet a Rome e i lasse il cjamp e il risultât ae formazion romane, che e passe il turni e i da un tic di stabilitât ae bancjine di Pioli, che tes ulimis setemanis e jere deventade pardabon balarine.
I blancs e neris a partissin avonde ben e sul imprin a rivin fintremai a fâur pôre ai parons di cjase, che però cul passâ dal timp a cjapin sù il control de partide e tal secont timp prime a van sot di un gol e po a drecin la partide, profitant de eclissi di un Udin smamît e in inferioritât numeriche.
Pe cronache e je propit la formazion di Colantuono chê che in principi si rint plui pericolose indenant. Al sucêt, per efiet de pression de scuadre furlane, prime cuntun pastroç di Maurico comedât tal ultin di Berisha e po cuntun pâr di tentatîfs fûr bersai di Perica.
La supremazie teritoriâl de Lazio, cuant che e rive a palesasi ad in plen, no prodûs alc e ce, sei par vie de imprecision di Candreva, sei parcè che Meret si cjate simpri tal puest just tal moment just e al interven inte maniere miôr su lis conclusions dai laziâi.
Il prin timp si siere cence goi, intant che la seconde frazion si vierç cuntune Lazio plui determinade. Colantuono, che za vie pal prin timp al veve scugnût cambiâ Domizzi, che si veve sinistrât, cun Felipe, al decît di tirâ fûr cuasi daurman Guilherme par Kone e dopo vincj minûts ancje Evangelista par Aguirre.
Lis dôs sostituzions a saran decisivis, tal ben e tal mâl: di une bande Kone al invente e al firme il gol dal vantaç furlan; di chê altre Aguirre si fâs mâl ae schene e l’Udin, che no pues fâ plui nissun cambi, al reste in dîs cuintri undis.
La superioritât numeriche i zove ae Lazio, che cussì prime e segne l’un a un cun Matri e po e marche il vantaç definitîf cun Cataldi, che in posizion plui che suspiete – fûr zûc che a viodin ducj fale che Damato e i siei colaboradôrs – le bute dentri cul cjâf dopo che Meret al veve fat un altri meracul suntune conclusion di Konko.
Propit la prestazion une vore buine di Meret e je la biele gnove di une serade che no jere tacade mâl ma che e je finude malon.
Cumò si torne al campionât: domenie si zuie a Turin cuintri dal Toro, che in Cope Italie al à fat ancjemò piês dal Udin. Apontament a 6 sot sere, alì di chel che une volte si clamave il Comunale.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn